text: Arbejdsløs: Jobsamtaler til kontanthjælpsmodtagere er PR-propaganda
  14 februar 2016 kl. 17.19
  Hedensted Kommune garanterer ledige kontanthjælpsmodtagere en jobsamtale. Arbejdsløs tvivler på, om det batter.
  Der er ufaglærte job nok til både nyankomne flygtninge og arbejdsløse danskere, mener Hedensted Kommune. Derfor lover borgmester Kirsten Terkilsen (V), at alle ledige kontanthjælpsmodtagere vil få en jobsamtale på en lokal virksomhed indenfor 14 dage, hvis de møder op på kommunen mandag kl. 9.
  Det stiller både fagforeningen 3F og flere ledige sig skeptiske over for.
  - Jeg tror, at det er PR-propaganda. Så lad os se, hvad det udmønter sig i bagefter, siger den arbejdsløse, ufaglærte jord- og betonarbejder John Elsborg til TV SYD.
  Han har været til fem samtaler i den seneste måned, så han tvivler på, at der rent faktisk er job efterfølgende.
  - Det er ikke ligefrem sådan, at det grå guld bliver hevet ind af døren, fortæller John Elsborg.
  Hedensteds borgmester, Kirsten Terkilsen (V), svarer på kritikken i TV SYD søndag klokken 19.30.
  